9
Peteĩ ava ára revegua e'ỹ va'e Jesus omoma'ẽ jevyague
1 Ha'e gui Jesus oo vy oexa peteĩ ava ára revegua e'ỹ ma voi oiko va'ekue.
2 Ha'e ramo hemimbo'e kuery oporandu:
— Orembo'ea, mava'e nda'u ojejavy raka'e peva'e ára revegua e'ỹ ma voi itui'i aguã: ha'e ae, tyrã pa tuu kuery ojejavy?
3 Jesus ombovai:
— Ha'e va'e ojejavyague gui e'ỹ oiko, neĩ tuu kuery gui e'ỹ guive. Hexe Nhanderuete rembiapo ojekuaa aguã rima oiko.
4 Ha'e gui nhande kuery ma ára oĩ teri reve 'rã jajapo Xembouare ojapo uka va'e, mba'eta pytũ ou ma oiny, avave rei nomba'eapoavei aguã.
5 Kova'e yvy re aiko teria ja yvy regua moexakãa aiko — he'i.
6 Ha'e rami ijayvu ma vy onyvõ yvy re. Ha'e rami vy guendyry py yvy omoakỹ va'ekue oikyty ára revegua e'ỹ rexa re.
7 Ha'e vy aipoe'i:
— Tereo ejeovai yy omboty pyre Siloé hery va'e py — he'i. Ha'e va'e tery ma “Omondouka pyre” 'ea. Ha'e gui ava oo vy ojeovai, ha'e gui oma'ẽ porã ju ma ouvy.
8 Ha'e gui oo katy'i ikuai va'e ha'e mba'emo ojerure oiny rã oexa va'ety kuery oexa okuapy. Oexa vy oporandu joupe-upe:
— Peva'e e'ỹ teve mba'emo re ojerureaty py oĩ va'ekue?
9 Amongue ma
— Ha'e rima — he'i.
Ha'e rã amboae kuery ma
— Any teve, ha'e ae merami rive ta'vy — he'i.
Ha'e ramo ha'e ae aipoe'i:
— Xee ae ri — he'i.
10 Ha'e ramo oporandu okuapy:
— Mba'exa tu aỹ rexa ri reikovy?
11 Ava va'e ombovai:
— Peteĩ ava Jesus hery va'e ma yvy omoakỹ vy oikyty kuri xerexa re. Ha'e vy aipoe'i xevy: “Tereo ejeovai Siloé yy omboty pyre py”, he'i. Ha'e ramo aa ajeovai, ha'e gui aỹ reve aexa porã ju — he'i.
12 Oporandu ju okuapy:
— Mamo tu ha'e oĩ?
Ombovai:
— Xee ndaikuaai — he'i.
Fariseu kuery omboayvuague ára revegua e'ỹ va'ekue
13 Ha'e gui fariseu kuerya py ju ha'e kuery ogueraa ára revegua e'ỹ ma voi itui'i va'ekue,
14 mba'eta Jesus yvy omoakỹ vy omoma'ẽa ára ma sábado.
15 Ha'e gui fariseu kuery ju oporandu marã rami vy pa oma'ẽa re.
Ha'e ramo ava va'e ombovai:
— Xerexa re yapo oikyty ha'e ajeovaipa rire ma ama'ẽ kuri — he'i.
16 Ha'e ramo fariseu kuery va'e regua amongue aipoe'i:
— Ha'e nunga apoare ta'vy Nhanderuete guigua e'ỹ teve, mba'eta sábado ára pyguarã oeja pyre rami e'ỹ oiko.
Ha'e rã amboae kuery ma aipoe'i:
— Mba'exa 'rã tu heko vai va'e ojapo kuaa guĩ ramigua hexa pyrã? — he'i okuapy. Ha'e rami vy joo rami e'ỹ-e'ỹ ijayvu okuapy.
17 Teĩgue ju ha'e kuery oporandu ára revegua e'ỹ va'ekue pe:
— Nemoma'ẽare tu marã ramigua oikoa ndee reikuaa?
— Profeta — he'i.
18 Judeu ruvixa kuery ndogueroviai okuapy ára revegua e'ỹ ae itui'i raka'eague. Ha'e rami vy oenoĩ uka tuu kuery.
19 Tuu kuery pe oporandu okuapy:
— Peva'e ma nhi'ã pendera'y “Ára revegua e'ỹ ma voi itui'i” pejeague? Marã rami vy tu aỹ oma'ẽ?
20 Ha'e ramo tuu kuery ombovai:
— Ore ma roikuaa orera'y oikoa, ha'e ára revegua e'ỹ ma voi itui'iague.
21 Ha'e rã marã rami vy pa oma'ẽ jevya ma ore kuery ndoroikuaai, neĩ mava'e pa imoma'ẽare voi ndoroikuaa. Orera'y ma tuja ma ramo ixupe ae 'rã peporandu. Ha'e ae vy 'rãe ma onhemombe'u kuaa — he'i okuapy.
22 Tuu kuery ma judeu ruvixa kuery gui okyje vy ha'e rami ijayvu, mba'eta huvixa kuery ijayvu ma voi onhembo'eaty gui omoxẽ aguã amongue Jesus ae Cristo oikoa rami omombe'u va'e.
23 Ha'e nunga rupi ae tuu kuery “Ha'e ma tuja ma, ixupe ae peporandu” he'i.
24 Ha'e gui teĩgue ju huvixa kuery oenoĩ ava ára revegua e'ỹ va'ekue. Ha'e vy aipoe'i:
— Nhanderuete rembojerovia va'e rupi emombe'u porã, mba'eta ore ma roikuaa ha'e va'e ava heko vai va'ea — he'i.
25 Ha'e ramo ombovai:
— Xee ma ndaikuaai heko vai va'ea. Peteĩ mba'e tema aikuaa, mba'eta ára revegua e'ỹ aiko va'ekue ri aỹ ma ama'ẽ — he'i.
26 Ha'e kuery oporanduve ju:
— Mba'e tu ojapo ndevy? Marã rami vy tu nemoma'ẽ?
27 Ombovai:
— Xee ma amombe'u ae ma kuri teĩ peẽ kuery ndaperoviai. Mba'e re tu peẽ kuery penduxe vai ri ha'ekue-'ekue'i amombe'u rã? Tyrã pa peẽ kuery voi hemimbo'e pendekuaixe? — he'i.
28 Ha'e rami rã ijayvu rei okuapy hexe. Ha'e vy aipoe'i:
— Ndee rima hemimbo'e, ha'e rã ore kuery ma Moisés remimbo'e orekuai.
29 Mba'eta Moisés reve Nhanderuete ijayvu raka'e, roikuaa porã. Ha'e rã ha'e va'e ava ma neĩ maguigua pa oikoa voi ndoroikuaai — he'i okuapy.
30 Ava va'e ombovai:
— Peẽ kuery tu “Maguigua pa oikoa ndoroikuaai” peje, xemoma'ẽ va'eri.
31 Mba'eta jaikuaa ae ma Nhanderuete noendui 'rãa heko vai va'e ojerurea. Ha'e rã Nhanderuete renonde ojererokyjea rupi ha'e oipotaa rami oiko va'e ojerurea ma oendu 'rã.
32 Yvy itui ypy'i guive nanhaendui teri ára revegua e'ỹ ma voi itui'i va'ekue moma'ẽa omombe'ua rã.
33 Ha'e nunga rupi ha'e va'e ava ma Nhanderuete guigua e'ỹ va'e rire mba'eve rei ndojapo kuaai 'rãgue — he'i.
34 Ha'e rã ha'e kuery ombovai:
— Ndee tu ndetui'i guive rejejavypa ma voi va'ekue ri aỹ ma orembo'e ta? — he'i okuapy. Ha'e rami vy omoxẽ.
Ára revegua e'ỹ va'ekue pe Jesus ojekuaa ukaague
35 Jesus oendu ára revegua e'ỹ va'ekue omoxẽ okuapyague. Ha'e rami vy ovaexĩ vy oporandu:
— Ndee tu rejerovia ri Ava ra'y ojeapo va'ekue re?
36 Ava va'e ombovai:
— Senhor, mava'e tu oiko, hexe ajerovia aguã?
37 Jesus aipoe'i:
— Ndee ma rexa ma re'amy, xee ndereve xeayvu va'e ae ha'e — he'i.
38 Ombovai:
— Senhor, xee ajerovia — he'i vyve omboete.
39 Ha'e gui Jesus aipoe'i:
— Xee ma kova'e yvy re aju peteĩ-teĩ oikoague repy ojopy aguã, ha'e rami vy ára revegua e'ỹ ikuai va'ekue oma'ẽmba ju, ha'e oma'ẽ porã va'ekue ndoexavei aguã — he'i.
40 Ha'e ramo fariseu kuery regua ijyvýry ikuai va'e oporandu ixupe:
— Ha'e rami vy ore kuery voi teve ára revegua e'ỹ orekuai?
41 Jesus ombovai:
— Ára revegua e'ỹ ete pendekuai va'e rire pendereko vaia noĩ 'rãgue. Ha'e rã “Ore roma'ẽ porã” peje vy ma pendereko vaia oĩ tema.*
* 9:41 Lucas 18.9-14; Apocalipse 3.17